ྱང་བ་དང་། བྱང་ཆུབ་མཆོག་ཏུ་སེམས་བསྐྱེད་པ་དང་། རིགས་ལྔའི་སྡོམ་པ་ཕོག་ལ། རིག་པའི་དབང་ལྔ། རྡོ་རྗེའི་བརྟུལ་ཞུགས་དང་དྲུག རྡོ་རྗེ་སློབ་དཔོན་གྱི་དབང་སྟེ། བུམ་པའི་དབང་བདུན་བསྐུར། དེ་ནས་སྔར་ཐོབ་པ་ཡིན་ན་དབང་གོང་མ་གསུམ་པོའང་བསྐུར། སྔར་མ་ཐོབ་ནའང་ནུབ་བཞིའམ་ལྔའི་གཤམ་ན་མར་བསྐུར་ན་བསོད་ནམས་ཆེའོ། །དེ་ནས་དམ་ཚིག་དང་། སྡོམ་པ་བསྡུས་ཏེ་ཁས་བླང་བ་དང་། ཡོན་དབུལ་བ་ལ་སོགས་པ་བྱས་ལ། སློབ་མ་ལྷར་བསྐྱེད་པ་དེ་ལོགས་ཤིག་ཏུ་བཞག དེ་ནས་གཏོར་མ་གཏང་། ཚོགས་འཁོར་བྱས་ལ། སློབ་མ་ལྷར་བསྐྱེད་པ་ལའང་སྐལ་བ་དྲང་ངོ་། །དེ་ལ་མཆོད་བསྟོད་རྒྱས་པར་ཡང་བྱ་སྟེ། ལམ་སྦྱང་བ་དང་། བསྟན་པ་ཡང་བྱས་ལ་སྨོན་ལམ་རྒྱ་ཆེན་པོའང་གདབ། ཚོགས་ཀྱི་འཁོར་ལོའི་མཇུག་གི་བྱ་བ་རྣམས་རྫོགས་པར་བྱའོ། །མདོར་བསྡུས་པའི་ཆོ་གའོ། །དེ་ལྟར་གསུམ་ཀའང་རྟེན་རོ་ཡོད་པའི་དབང་དུ་བྱས་པ་ཡིན་གྱི། རོ་མེད་ན་རུས་པའམ། གོས་སམ། མིང་ལ་སོགས་པ་ལ་དབང་བསྐུར་བར་བྱ་སྟེ། ངན་འགྲོར་སྐྱེས་ཟིན་ནའང་ངན་འགྲོ་ལས་ཐར་བར་འགྱུར་རོ། །དེའང་སྦྱོང་རྒྱུད་ལས། ཀྱེ་ལྷའི་བུ་རྣམས་ངན་སོང་དུ་སྐྱེ་བ་གང་ཡིན་པའི་སེམས་ཅན་དེ་དག་གི་མིང་ལའང་དབང་བསྐུར་ཅིག གཟུགས་བརྙན་ལའང་དབང་བསྐུར་ཅིག མཆོད་རྟེན་དང་རང་གི་ལྷའི་སྐུ་ལའང་དབང་བསྐུར་བར་བྱོས་ཤིག ཆུང་ངུ་ན་རིགས་མཐུན་པ་དང་། དེའི་བུ་དང་རུས་མཐུན་པའམ། བྲན་ལའང་དབང་བསྐུར་བར་བྱོས་ཤིག་ཅེས་བྱ་བ་ལ་སོགས་པ་དང་། ཡང་མཚམས་མེད་པ་ལྔ་བྱས་པ་ཡང་བྱང་བར་འགྱུར་ན་སྡིག་པ་ཆུང་ངུ་བྱས་པ་རྣམས་ལྟ་སྨོས་ཀྱང་ཅི་དགོས་ཞེས་གསུངས་སོ། །དབང་བསྐུར་བ་དང་འོག་ནས་འབྱུང་བའི་སྦྱིན་སྲེག་ལ་སོགས་པའི་ཆོ་ག་རྣམས་བླ་མའམ། གང་ཟག་མཆོག་ལ་བྱེད་ན་དབང་ལ་སོགས་པ་ལེན་མཁན་གྱི་གང་ཟག་མཆོག་དེ་ཡིན་ལ། དབང་བསྐུར་མཁན་ནི་དཀྱིལ་འཁོར་གྱི་འཁོར་ལོ་ལ་སོགས་པ་སངས་རྒྱས་དང་། བྱང་ཆུབ་སེམས་དཔའི་ཚོགས་རྣམས་ཡིན་ཞིང་བདག་གིས་བླ་མའི་ཞབས་ཏོག་བྱེད་པར་དམིགས་ན་བསོད་ནམས་མཆོག་ཏུ་འགྱུར་གྱིས། གཞན་དུ་ན་བདག་སློབ་དཔོན་ལྟ་བུར་བསྒོམས་ན་ནི་བདག་ཉིད་ལ་ཉེས་པར་འགྱུར་རོ། །དེས་ན་བདག་གཡོག་གམ། ཞབས་ཏོག་བྱེད་པར་བསམ་པ་གལ་ཆེའོ། །དབང་བསྐུར་ཏེ་སྡིག་པ་སྦྱང་བ་བསྟན་ཟིན་ཏོ།། །།གཉིས་པ་རོ་བསྲེག་སྟེ་སྡིག་པ་སྦྱང་བ་ནི། རྡོ་རྗེ་ཐབ་ཁུང་རབ་སྦྱོར་བས། །སྦྱིན་སྲེག་རིམ་པས་སྦྱང་བར་བྱ། །ཞེས་འབྱུང་བས་ན་དེའི་དོན་ནི་སྔར་བདུན་ཚིགས་ཚར་བ་ཡིན་ན་སྦྱངས་པ་དེ་ཐབ་ཁུང་དུ་སྤྱན་འདྲེན་པ་ཡིན། སྔར་བདུན་ཚིགས་ཀྱིས་མ་སྦྱངས་ནའང་བདུན་ཚིགས་ཀྱི་ཐོག་མར་བསྟན་པ་བཞིན་རྟེན་བཀྲུ་བ་དང་། ཡི་གེ་གདགས་པ་དང་། ལྷར་བསྐྱེད་པ་རྣམས་བྱས་ལ་རྣམ་ཤེས་དགུག་པ་ནས་བཟུང་སྟེ། མཆོད་བསྟོད་ཀྱི་བར་དུ་བདུན་ཚིགས་བསྡུས་པ་བཞིན་བྱས་ལ་ཐབ་ཁུང་དུ་སྤྱན་འདྲེན་པ་ཡིན་ནོ། །ཐབ་ཁུང་དུ་སྤྱན་འདྲེན་ཁར་སློབ་དཔོན་ཁ་ཅིག་གི་བཞེད་པས་གང་ཟག་མཆོག་ཏུ་གྱུར་པའི་རྣལ་འབྱོར་པ་ལྷ་ཡུན་རིང་དུ་བསྒོམ་པའི་རྟེན་ཁ་ཅིག་ཐབ་ཏུ་མེས་སྦྱངས་ན་ལྷ་བཤིག་པའི་ཉེས་པ་བྱུང་དུ་དོགས་པས། ཨོཾ་ཁྱེད་ཀྱིས་སེམས་ཅན་དོན་ཀུན་མཛད། །རྗེས་སུ་མཐུན་པའི་དངོས་གྲུབ་སྩོལ། །སངས་རྒྱས་ཡུལ་དུ་གཤེགས་ནས་ཀྱང་། །སླར་ཡང་འབྱོན་པར་མཛད་དུ་གསོལ། །ཞེས་ཡང་དང་ཡང་དུ་གསོལ་བ་བཏབ་ལ་གཤེགས་སུ་གསོལ་ཏེ། དེ་ནས་ཡན་ལག་བཞི་རྫོགས་སུ་བསྐྱེད་པ་གཅིག་ཐབ་ཀྱི་དབུས་སུ་སྤྱན་འདྲེན་པ་ཡིན་ནོ་ཞེས་གསུངས་སོ། །འདིར་བདག་གི་བླ་མ་རྗེ་བཙུན་གྱི་ཞལ་ནས་རང་ཉིད་རྣམ་པར་རྟོག་པ་དང་བཅས་ཤིང་རྟེན་དེ་གཉན་པ་ལྟ་བུར་དམིགས་ནས། དེ་ལྟ་བུ་བྱས་པ་ལའང་འགལ་བ་མེད་མོད། འདིར་རྣལ་འབྱོར་གྱི་དབང་ཕྱུག་གི་བཞེད་པས་ནི་རོ་སྦྱང་ལུགས་གཉིས་ཡིན་ཏེ། རོ་མཆོད་གནས་ཀྱི་ཚུལ་དུ་སྦྱང་བ་དང་། རོ་ཡོན་བདག་གི་ཚུལ་དུ་སྦྱང་བའོ། །དང་པོ་ནི་བདུན་ཚིགས་ཀྱིས་སྦྱངས་སམ། མ་སྦྱངས་ཀྱང་རུང་སྟེ། དབང་ཐོབ་པའི་རྟེན་དེ་ཉིད་ཐབ་ཏུ་སྤྱན་དྲངས་ནས་ལྷར་བསྐྱེད་པ་དེ་ལ་བསྲེག་རྫས་རྣམས་འབུལ་བ་ཡིན་ནོ། །དེ་ལ་ཐབ་ཁུང་བྱ་བའི་རིམ་པ་ནི། ས་ཆོག་བསྡུས་པ་ཙམ་བྱ། སྟ་གོན་བྱས་ཀྱང་ལེགས། མ་བྱས་ཀྱང་འགལ་བ་མེད། དེ་ལ་ཐབ་ཁུང་ཁྲུ་གང་བརྩིགས་པའམ། མཐོ་གང་ལ་སོགས་པ་ཇི་ལྟར་འཚམ་པ་བློས་ཤེས་པར་བྱས་ལ། དཀྱིལ་འཁོར་གྱི་ཐིག་ལེགས་པར་གདབ་ཅིང་ཐིག་ཚོན་བྱིན་གྱིས་བརླབས་ལ། ཡེ་ཤེས་ཀྱི་ཐིག་གདབ། དེ་ནས་ཕྱི་རོལ་གྱི་ཐིག་རྣམས་རས་ལ་སོགས་པས་བཀབ་ལ་མི་སུབ་པར་བྱ། ཐབ་ཁུང་གང་ཡིན་པའི་ཟབས་སུ་མཐོ་གང་བྲུས་ཀྱང་ལེགས། མ་བྲུས་ཀྱང་བཏུབ་སྟེ། ནང་དུ་པདྨ་འདབ་མ་བརྒྱད་པ་བྲིས་ལ་ལྷ་དགུའི་མཚན་མ་གདབ། དེ་དར་རམ་རས་ཀྱིས་བཀབ་ལ་དེའི་ཕྱི་རོལ་ནས་ཅི་རིགས་པའི་བསྲེག་ཁང་བརྩིག ནང་དུ་བུད་ཤིང་གཞུག བགེགས་སྦྱང་། རོལ་མོ་ལ་སོགས་པའི་སྒྲ་དང་བཅས་ཏེ་རྟེན་སྤྱན་དྲང་། དེ་ནས་ཐིག་རས་ཀྱིས་བཀབ་པ་དེ་བསལ་ལ། གྲུ་ཆད་དང་རྩིག་པ་ལྔ་ནས་བརྩམས་ཏེ་རྡོ་རྗེའི་རྭ་བ་དང་མེ་རིའི་བར་དུ་བྲི། གལ་ཏེ་ཕྱིའི་དཀྱིལ་འཁོར་རྫོགས་པར་བྲི་བ་མ་གྲུབ་ན་ཐབ་ཁུང་དང་ཚོན་པར་རྫོགས་པར་བྱའོ། །ཤིན་ཏུ་གོ་སྐབས་དོག་པའི་གནས་འགའ་ཞིག་ཏུ་དཀྱིལ་འཁོར་རྫོགས་པར་བྲིས་ལ། ཟུར་བཞིར་ཕ་གུ་རྩིག་པའི་སྟེགས་བྱས་ལ། ཐོག་ལེགས་པར་ཕུབ་སྟེ། དེའི་སྟེང་དུ་བསྲེག་ཁང་ཅི་བདེར་བརྩིགས་པའང་ཕྱག་ལེན་ལ་མཐོང་ངོ་། །གང་ལྟར་ཡང་རུང་སྟེ་མཆོད་པ་དང་གཏོར་མ་རྒྱ་ཆེན་པོ་བཤམ། ཏིལ་དང་དཱུར་བ་ལ་སོགས་པའི་རྫས་སྦྱིན་སྲེག་ལ་མཁོ་བ་རྣམས་ཀྱང་གཡས་ཕྱོགས་སུ་བཤམ། དེ་ནས་ལྷའི་རྣལ་འབྱོར་ལ་གནས་པར་གསོལ་བ་གདབ་པ་དང་། ཡི་གེ་བརྒྱ་པས་རྒྱུད་སྦྱང་བ་དང་། སྲུང་འཁོར་སྔོན་དུ་འགྲོ་བའི་བདག་གི་རྣལ་འབྱོར་ཡན་ལག་དྲུག་རྫོགས་པར་བྱ། བཟླས་པ་ཅི་རིགས་ཤིག་བྱ། དེ་ནས་མེ་ཚང་དུ་གཞུག་སྟེ། གསོན་ཅིག་དགོངས་ཤིག་རིགས་ཀྱི་བུ། །ཕུང་པོ་ལྔ་ཡི་བུད་ཤིང་ལ། །རྒྱལ་བ་ལྔ་ཡི་མེ་སྦར་རོ། །ཉོན་མོངས་ལྔ་ཡི་བུད་ཤིང་ལ། །མཁའ་འགྲོ་ལྔ་ཡི་མེ་སྦར་རོ། །རྣམ་ཤེས་བརྒྱད་ཀྱི་བུད་ཤིང་ལ། །ཡེ་ཤེས་ལྔ་ཡི་མེ་སྦར་རོ། །འབྱུང་བ་ལྔ་ཡི་བུད་ཤིང་ལ། །ལྷ་མོ་ལྔ་ཡི་མེ་སྦར་རོ། །ཨོཾ་ཨགྣ་ཡེ་ཛྭ་ལ་རཾ་ཞེས་བརྗོད་ལ། མེ་སྦར། ཡང་མར་བླུགས་ལ་མེ་གསོ། མེ་ལེགས་པར་འབར་བ་དང་། ཐབ་དང་ཡོ་བྱད་བསང་། ཐབ་ཁུང་མངོན་པར་འདུ་བྱ། འཇིག་རྟེན་པའི་མེ་ལྷ་བསྐྱེད། མེ་ལྷ་ཡེ་ཤེས་པ་དགུག སྐུ་གསུང་ཐུགས་བྱིན་གྱིས་བརླབ། དབང་བསྐུར་ནས་རྣམ་པར་སྣང་མཛད་ཀྱིས་དབུར་བརྒྱན། བྱོན་ཟན་དབུལ། མཆོད་བསྟོད་བདུད་རྩི་མྱང་བ་བྱ། བསྲེག་རྫས་ཀྱི་ཕུད་ཅི་རིགས་པར་དབུལ། ཡང་མཆོད་བསྟོད་བདུད་རྩི་མྱང་བ་བྱས་ལ་འབར་བའི་རྣམ་པར་ཐིམ་པར་བསམ། འདི་ལ་ཁ་ཅིག་གཤེགས་སུ་གསོལ་བ་དང་། ཐབ་ཀྱི་ཟུར་ལ་དབྱུང་བ་དང་། མེ་ལྷའི་ལྟོ་བར་བསྐྱེད་པ་ལ་སོགས་བཞེད་མོད་ཀྱི། འདི་ནི་རྡོ་རྗེ་མཁའ་འགྲོ་ལས། མེ་ཡི་ཁམས་ཀྱི་རང་བཞིན་ནི། །འབར་བའི་ཕྲེང་བ་ལྟོ་ཆེ་བ། །ཞལ་གཅིག་པ་ལ་ཕྱག་བཞི་པ། །གཡས་དང་གཡོན་གྱི་རིམ་པ་བཞིན། །རྡོ་རྗེ་རྩེ་གསུམ་དབྱུག་གུ་དང་། །བགྲང་ཕྲེང་རིལ་བས་རྣམ་པར་སྤྲས། །མེ་ལྷ་ཀུན་ཏུ་མཆོད་ནས་ནི། །འབར་བའི་གཟུགས་སུ་ཡོངས་སུ་འགྱུར། །ཞེས་འབྱུང་བའི་རྗེས་སུ་འབྲང་ངོ་། །དེ་ནས་ཐབ་ཏུ་རྟེན་རོ་དེ་ཉིད་ལྷ་དགུའི་དམ་ཚིག་པར་བསྐྱེད་པ་དང་། ཡེ་ཤེས་པ་དགུག་པ་དང་། སྐྱེ་མཆེད་དང་སྐུ་གསུང་ཐུགས་བྱིན་གྱིས་བརླབ་པ་དང་། དབང་བསྐུར་ཞིང་རིགས་ཀྱི་བདག་པོའི་རྒྱས་གདབ་པའི་བར་དུ་རྫོགས་པར་བྱས་ལ། བདུད་རྩི་མྱང་བ་དང་མཆོད་བསྟོད་རྒྱས་པར་བྱ། དེ་ནས་བསྲེག་རྫས་རྣམས་ཞི་བའི་སྦྱིན་སྲེག་གི་ཚུལ་གྱིས་རྒྱས་པར་དབུལ། ཡང་བདུད་རྩི་མྱང་བ་དང་མཆོད་བསྟོད་ཀྱང་བྱ། ཆོ་ག་ལྷག་ཆད་ཁ་བསྐང་བའི་ཕྱིར་ཡི་གེ་བརྒྱ་པ་བརྗོད་ཅིང་བཟོད་གསོལ་བྱ། ཇི་ལྟར་འདོད་པའི་དོན་གསོལ་བ་གདབ། དཀྱིལ་འཁོར་གྱི་འཁོར་ལོ་དམ་ཚིག་པ་དང་བཅས་པ་རང་བཞིན་གྱི་གནས་སུ་གཤེགས་སུ་གསོལ། ཡང་ན་ཡེ་ཤེས་པ་གཤེགས་ནས། དམ་ཚིག་པ་བདག་ལ་བསྡུས་ཀྱང་འགལ་བ་མེད། དེ་ནས་ཡང་ཐབ་ཏུ་འཇིག་རྟེན་པའི་མེ་ལྷ་འབར་བའི་རྣམ་པར་ལངས་པར་གསལ་བཏབ་ལ། མཆོད་བསྟོད་བདུད་རྩི་མྱང་བ་བྱས་ལ། བསྲེག་རྫས་ཀྱི་ལྷག་མ་རྣམས་ཀྱིས་མཆོད་ལ། ཡང་མཆོད་བསྟོད་བདུད་རྩི་མྱང་བ་བྱ། གཏོར་མ་གཏང་། འདོད་དོན་གསོལ་བ་བཏབ་ལ་དངོས་གྲུབ་བླང་། ཆོ་ག་ལྷག་ཆད་ཁ་བསྐངས་ལ་བཟོད་པར་གསོལ། མེ་ལྷའི་ཡེ་ཤེས་པ་གཤེགས་སུ་གསོལ། དམ་ཚིག་པ་འབར་བའི་རྣམ་པར་ཐིམ་པར་བྱའོ། །སྤྱི་དོན་གཉིས་པ་རོ་ཡོན་བདག་གི་ཚུལ་དུ་སྦྱང་བར་འདོད་ན། སྔར་གསོན་པོའི་དུས་སུ་དབང་མ་ཐོབ་པ་ཡིན་ལ། ཐོབ་ཀྱང་ཉམས་པའམ་སྡིག་པ་ཅན་ལ་ཆོ་ག་གཞན་རྣམས་ནི་སྔ་མ་དང་འདྲ་ཞིང་། འཇིག་རྟེན་ལས་འདས་པའི་མེ་ལྷ་མཆོད་པའི་སྐབས་སུ་རོ་ལྷར་མི་བསྐྱེད་པར་དཀྱིལ་འཁོར་གྱི་ཙཀྲ་ཡན་ལག་བཞི་རྫོགས་སུ་བསྐྱེད། མཆོད་བསྟོད་བདུད་རྩི་མྱང་བ་བྱ། བསྲེག་རྫས་རྣམས་ཕུལ་བའི་རྗེས་ལ་རོ་དེ་ཡང་མཆོད་རྫས་སུ་ཕུལ་ཏེ། དེ་ལ་རང་གི་ངོ་བོ་སོ་སོར་དབུལ་བའམ། སྤྱིར་དབུལ་བ་གང་རུང་ལས། དང་པོ་ལྟར་ན་མགོ་བོ་དང་ཀླད་པ་དང་སྙིང་དང་དབང་པོ་རྣམས་ནི་ཧེ་རུ་ཀ་ཡབ་ཡུམ་ལ་དབུལ་བར་བྱའོ་ཞེས་བརྗོད་ལ་དབུལ་ལོ། །དེ་བཞིན་དུ་དབུལ་བར་བགྱིའོ་ཞེས་པའི་ཚིག་ཀུན་ལ་སྦྱར་ལ། གློ་བ་དང་རྒྱུ་མ་ནི་གཽ་རཱི་ལའོ། །མཆིན་པ་དང་མཚེར་པ་དང་མཁྲིས་པ་ནི་ཙཽ་རཱི་ལའོ། །དྲི་ཆུ་དང་ལྒང་པ་དང་གཡོན་ཕྱོགས་ཀྱི་མཁལ་མ་དང་རྩ་དང་ཆུ་རྒྱུས་ནི་བེ་ཏཱ་ལཱི་ལའོ། །གཞང་དང་གྲོད་པ་དང་གཉེ་མ་ནི་གྷསྨ་རཱི་ལའོ། །ཤ་ནི་པུཀྐ་སཱི་ལའོ། །ཁྲག་དང་གཡས་ཀྱི་མཁལ་མ་དང་རྩ་དང་ཆུ་རྒྱུས་ནི་ཤ་བ་རཱི་ལའོ། །ཁུ་བ་དང་གཞུངས་པ་དང་། དབུས་ཀྱི་རྩ་དང་ཆུ་རྒྱུས་ནི་ཙཎྜཱ་ལཱི་ལའོ། །རྐང་མར་དང་ཚིལ་ནི་ཌོཾ་བི་ནཱི་ལའོ། །པགས་པ་བྱང་ཆུབ་ཀྱི་ཡན་ལག་ནི་བླ་རེས་སོ། །རྐང་བརྒྱད་གླིང་བུ་ལ་སོགས་པའི་རོལ་མོའོ། །རུས་པ་གཞན་རྣམས་བདེན་པ་བཞི་སྟེ། ཡམ་ཤིང་དང་བུད་ཤིང་དུའོ། །ལྷག་མ་སྐྲ་དང་སྤུ་དང་སེན་མོ་ལ་སོགས་པ་རྣམས་གཞལ་ཡས་ཁང་གི་རྒྱན་དང་སྤྱན་གཟིགས་སུའོ། །ཡང་ན་སྤྱིར་དབུལ་ཏེ། དྲི་ཆུ་ནི་ཞབས་བསིལ་དང་འཐོར་འཐུང་དུའོ། །ཁྲག་ནི་མཆོད་ཡོན་དུའོ། །དྲི་ཆེན་ནི་སྤོས་སུའོ། །ནང་ཁྲོལ་དང་དབང་པོ་རྣམས་ནི་མེ་ཏོག་ཏུའོ། །ཀླད་པ་དང་གཞུངས་བ་ནི་བྱུག་པར་རོ། །ཚིལ་ཆེན་ནི་སྣང་བར་རོ། །ཤ་དང་རྐང་མར་ནི་ཞལ་ཟས་སུའོ། །རྐང་དང་རུས་པ་ནི་གླིང་བུ་དང་རོལ་མོ་དང་རྒྱན་དུ་བྱའོ། །སྐྲ་དང་བ་སྤུ་ནི་གཞལ་ཡས་ཁང་གི་རྒྱན་དུའོ། །དེ་དག་འདུས་པ་རྣམས་ནི་འབྱུང་བ་ལྔའི་རང་བཞིན་ཏེ། བདེ་བར་གཤེགས་པ་རྣམས་ཀྱི་ཡོ་བྱད་དུ་དབུལ་བར་བགྱིའོ། །དེ་ནས་ཚེ་འདས་པ་དེའི་ལམ་སྦྱང་བ་དང་། བསྟན་པ་བྱས་ལ་སྨོན་ལམ་གདབ་སྟེ། བདག་ཅག་གིས་དཔལ་ཀྱེའི་རྡོ་རྗེ་འཁོར་དང་བཅས་པ་ལ་ཅི་འབྱོར་པའི་མཆོད་པ་དང་སྦྱིན་སྲེག་རྣམས་ཀྱིས་མཆོད་པས་བདག་དང་ཡོན་བདག་དང་ཚེ་འདས་པ་དང་། སེམས་ཅན་ཐམས་ཅད་སྒྲིབ་གཉིས་བྱང་ཚོགས་གཉིས་རྫོགས་ཏེ་འདི་ཉིད་དུ་བླ་ན་མེད་པའི་བྱང་ཆུབ་ཆེན་པོ་ཐོབ་པར་གྱུར་ཅིག་ཅེས་པ་དང་། གཞན་ཡང་རང་གི་ཡིད་ལ་ཇི་ལྟར་འདོད་པའི་སྨོན་ལམ་གདབ་པར་བྱའོ། །དེ་ནས་འདོད་པའི་དོན་ལ་གསོལ་བ་གདབ་སྟེ། དཔལ་ཀྱེའི་རྡོ་རྗེ་འཁོར་དང་བཅས་པ་ལ་ཕྲིན་ལས་སུ་གསོལ་བ་ནི། བདག་དང་ཡོན་གྱི་བདག་པོ་རྣམས་ལ་ནད་ཀྱི་རིགས་སུ་གྱུར་པ་རླུང་ལས་གྱུར་པ་དང་། མཁྲིས་པ་ལས་གྱུར་པ་དང་། བད་ཀན་དང་། འདུས་པ་ལས་གྱུར་པ་ཐམས་ཅད་ཞི་བར་གྱུར་ཅིག གདོན་གྱི་རིགས་སུ་གྱུར་པ་གདོན་སྟོང་ཕྲག་བརྒྱད་ཅུ་ལས་ཐར་བར་མཛོད་ཅིག འཕྲལ་གྱི་རྐྱེན་ལས་གྱུར་པ་ཐམས་ཅད་ཞི་བར་མཛད་དུ་གསོལ་ཞེས་བརྗོད་དོ། །དེ་ནས་བཟོད་པར་གསོལ་ཏེ། བདག་དུས་སྙིགས་མའི་སེམས་ཅན་དུ་གྱུར་པས་ཡོ་བྱད་མ་འཚོགས་པ་དང་། བདག་ལས་དང་པོར་པར་གྱུར་ཏེ། སེམས་ལ་དབང་མ་ཐོབ་པས་བྱིང་བ་དང་རྒོད་པའི་དབང་གིས་ཏིང་ངེ་འཛིན་མི་གསལ་བ་དང་། ཆོ་ག་ཉམས་ཤིང་ལྷག་ཆད་དུ་གྱུར་པ་ཐམས་ཅད་བཟོད་པ་ཆེན་པོ་མཛད་དུ་གསོལ། ཞེས་བརྗོད་དོ། །དེ་ནས་གཤེགས་སུ་གསོལ། དེ་ནས་མེ་ལྷ་ལ་ཅི་འབྱོར་པའི་མཆོད་པ་དང་། བསྲེག་རྫས་ལྷག་མ་རྣམས་ཕུལ་ཏེ། འཇིག་རྟེན་དབང་ཕྱུག་ཅེས་པས་བསྟོད་ལ། འདོད་པའི་དོན་ལ་གསོལ་བ་བཏབ་སྟེ། དྲང་སྲོང་ཆེན་པོ་ཁྱོད་ལ་ཅི་འབྱོར་པའི་མཆོད་པ་དང་། སྦྱིན་སྲེག་གིས་མཆོད་པས་བདག་ཅག་གི་མི་མཐུན་པའི་ནད་ཀྱི་རིགས་སུ་གྱུར་པ་དང་། གདོན་ཐམས་ཅད་དང་། འཕྲལ་གྱི་རྐྱེན་ཐམས་ཅད་ཞི་བར་མཛད་དུ་གསོལ། འཇིག་རྟེན་འདིའི་ཚེ་རིང་བ་དང་། ནད་མེད་པ་དང་། བསོད་ནམས་དང་། དཔལ་དང་། འབྱོར་པ་དང་། གཟི་བརྗིད་རྣམས་ཟླ་བ་ཡར་གྱི་ངོ་བཞིན་དུ་འཕེལ་བར་མཛད་དུ་གསོལ་ཞེས་གསོལ་བ་གདབ་བོ། །དེ་ནས་བཟོད་པར་གསོལ་ཏེ། བདག་གི་ཡོ་བྱད་མ་འབྱོར་པ་དང་། ཆོ་ག་ཉམས་པ་ལ་སོགས་པ་རྣམས་བཟོད་པ་ཆེན་པོ་མཛད་དུ་གསོལ་ཞེས་བརྗོད་དོ། །དེ་ནས་ཚོགས་དང་འབྲེལ་པའི་གཏོར་མ་བཏང་ལ། ཚོགས་ཀྱི་འཁོར་ལོ་རྒྱ་ཆེན་པོ་བྱའོ། །ལྷག་མ་བསྡུ་བ་དང་། སྨོན་ལམ་གདབ་པ་ལ་སོགས་པ་མཇུག་གི་བྱ་བ་རྣམས་རྫོགས་པར་བྱའོ། །ནང་པར་གྱི་དུས་སུ་རྡུལ་ཚོན་ཕྱགས་ལ་ཆུ་བོ་ཆེན་པོ་ལ་དོར་བ་ལ་སོགས་པ་མཇུག་གི་བྱ་བ་རྣམས་ཀྱང་རྫོགས་པར་བྱའོ། །གལ་ཏེ་བསྲེག་ཁང་གི་ཉེ་འཁོར་ཐམས་ཅད་དབང་མ་ཐོབ་པས་གང་བ་ཡིན་ན་ཐབ་ཁུང་གི་ནང་གི་དབྱིབས་བྲིས་ལ། ཕྱིའི་དཀྱིལ་འཁོར་མི་བྲི་ཞིང་། དེའི་དྲུང་དུ་ལས་ཀྱི་རྡོ་རྗེ་སློབ་མ་འགའ་ཡིས་ཐུན་མོང་དུ་བྱས་ཀྱང་ཉེས་པ་མི་འབྱུང་བའི་མཆོད་པ་ལ་སོགས་པ་བྱེད་དུ་བཅུག་ལ། རྡོ་རྗེ་སློབ་དཔོན་འཁོར་ཅི་རིགས་པ་དང་བཅས་པ་གནས་དབེན་པར་ཆོ་ག་ཐམས་ཅད་སྔར་བརྗོད་པ་བཞིན་ཉམས་སུ་བླང་ཞིང་། བསྲེག་རྫས་རྣམས་སྣོད་གཅིག་ཏུ་བསོགས་ལ། ལས་ཀྱི་རྡོ་རྗེ་སློབ་མ་གཅིག་བསྲེག་ཁང་དུ་སྐྱེལ་དུ་བཏང་སྟེ། འདི་ནི་བླ་མ་གོང་མའི་ཕྱག་ལེན་ལས་མཐོང་བ་ཡིན་ནོ། །རོ་བསྲེགས་ཏེ་སྡིག་པ་སྦྱང་བ་བསྟན་ཟིན་ཏོ།། །།གསུམ་པ་མཆོད་རྟེན་བྱས་ཏེ་སྡིག་པ་སྦྱང་བ་ནི། རྡོ་རྗེ་གུར་ལས། ཉི་མ་དག་ནི་གསུམ་པ་ལ། །རུས་པའི་ཕྲེང་བ་བསྡུ་བྱ